**Prodajni pogoji za oglaševanje v programih RTV Slovenija za leto 2023**

**I. SPLOŠNE DOLOČBE**

Prodajni pogoji za oglaševanje v programih RTV Slovenija skupaj s splošnimi pogoji poslovanja opredeljujejo pojme, urejajo postopke in načine naročanja storitev ter predstavljajo pravila oglaševanja na RTV Slovenija. V skladu z njimi posamezne Službe za trženje RTV Slovenija pripravljajo ponudbe in sprejemajo naročila. Njihov sestavni del so tudi ceniki, lestvice popustov, postopki, ponudbe, posebne ponudbe in pogodbe.

RTV Slovenija se zavezuje opraviti storitev oglaševanja na podlagi prejetega naročila oglaševalca, agencije ali združenja (v nadaljevanju naročnika), oziroma na podlagi podpisane pogodbe z oglaševalcem, agencijo ali združenjem, vendar le pod pogojem, da ima ta poravnane vse obveznosti do RTV Slovenija. V primeru, da naročnik nima poravnanih vseh zapadlih obveznosti, ima RTV Slovenija pravico, da ne objavi naročenega oglasa, od naročnika pa lahko zahteva tudi dodatno zavarovanje za plačilo ter s soglasjem generalnega direktorja, oglas objavi.

Naročanje storitev oglaševanja poteka na podlagi prejetega in s strani naročnika potrjenega pisnega ali elektronskega naročila. O pogojih sodelovanja se lahko naročniki dogovarjajo z odgovornimi osebami v posamezni Službi za trženje RTV Slovenija. Naročila za oglaševanje sprejemajo posamezne Službe za trženje, ki so edine pristojne za uvrščanje oglasov v programe RTV Slovenija.

RTV Slovenija lahko s posameznimi oglaševalci, ki sicer sodelujejo z agencijami ali združenjem agencij, sodeluje neposredno, v kolikor je interes obojestranski. Tako sodelovanje poteka neodvisno od agencije ali združenja agencij in ne šteje v njihov letni dogovorjeni pogodbeni znesek.

**II. PONUDBA ZA OGLAŠEVANJE**

Oglasni prostor se trži skladno s ponudbami za oglaševanje v radijskih, televizijskih in drugih vsebinah, ki so javno objavljene. Ponudba praviloma vsebuje napoved programa, napoved posameznih oddaj, nadaljevank, športnih prenosov, pregled terminov, vrednosti oglaševanja v posameznih terminih (cena sekunde v EUR brez DDV) in drugih možnosti za oglaševanje. Ponudbe, dodatne informacije in spremembe v zvezi z oglaševanjem na programih RTV Slovenija so objavljene na spletni strani [www.rtvslo.si/oglasevanje](http://www.rtvslo.si/oglasevanje).

RTV Slovenija si pridržuje naslednje pravice:

* da spremeni objavljene ponudbe za oglaševanje, termine ali cene. Vse spremembe se objavi na spletni strani.
* da poleg rednih ponudb objavi posebne ponudbe za oglaševanje in sponzoriranje.
* da ob morebitnih novih oblikah oglaševanja in ob izjemnih dogodkih, ki so uvrščeni v program, objavi ponudbo za oglaševanje v zadnjem trenutku.
* da v skladu s prodajnimi pogoji pripravi posebne paketne ponudbe.

RTV Slovenija omogoča zakup oglasnega prostora na več načinov:

* po letnem ceniku za oglaševanje, rednih mesečnih ter posebnih ponudbah za oglaševanje;
* po različnih paketih;
* v obliki zakupa na podlagi gledanosti (CPP) na Televiziji Slovenija.

**III. NAROČILO OGLAŠEVANJA**

RTV Slovenija sprejema naročila po elektronski pošti. Vsa naročila morajo biti en (1) dan pred prvim predvajanjem potrjena z originalno naročilnico, tj. podpisom in žigom, oziroma z elektronskim podpisom. Če RTV Slovenija takšne potrditve naročila ne prejme najpozneje do dne, ko naj bi začela uresničevati naročilo, naročila ni dolžna opraviti.

Samo potrjena in objavljena naročila z navedbo oglaševalca se upoštevajo k vsoti skupnega letnega prometa posameznega naročnika (oglaševalca ali agencije). K vsoti skupnega letnega prometa združenja agencij se upoštevajo le naročila združenja, ne pa posameznih članic združenja.

Naročnik je dolžan naročiti oglaševanje najmanj pet (5) delovnih dni pred prvim predvajanjem na televiziji, na radiu in na spletnih straneh. Naročnik lahko naročilo za oglaševanje prekliče izključno v pisni obliki, in sicer najmanj tri (3) delovne dni pred prvim predvajanjem na televiziji, na radiu in na spletnih straneh. Na televiziji in radiu ni mogoče naročiti oglasov, krajših od 5 sekund.

RTV Slovenija si pridržuje pravico, da v primeru odpovedi naročenih in potrjenih oglasov manj kot 3 dni pred dnevom prve objave, naročniku izstavi račun v višini 50 % vrednosti odpovedanega naročila. Odpoved naročenih in potrjenih oglasov en delovni dan pred prvo objavo ni možna. RTV Slovenija v tem primeru naročniku v celoti obračuna vrednost naročenih oglasov.

V primeru zasedenosti oglasnega prostora imajo prednost naročniki s podpisanimi letnimi pogodbami.

**IV. VSEBINSKE IN TEHNIČNE ZAHTEVE**

RTV Slovenija sprejema le naročila za oglase, ki so skladna z veljavno zakonodajo, pravili in kodeksi. Naročil, ki ne ustrezajo zakonskim kriterijem, določilom pravil ali kodeksov, RTV Slovenija ni dolžna objaviti in bo njihovo objavo zavrnila. Naročnik lahko ob morebitni zavrnitvi zahteva pisno pojasnilo.

Objavo oglasov je RTV Slovenija dolžna zavrniti tudi v naslednjih primerih:

* če oglas ni v skladu s programskimi načeli RTV Slovenija,
* če oglas nepooblaščeno uporablja slikovno ali glasbeno gradivo iz arhivov in dokumentacije RTV Slovenija,
* če je vsebina oglasa v nasprotju z mednarodno konvencijo o zaščiti otrok,
* če gre za oglaševanje telefonskih zvez za erotične storitve ali prerokovanje,
* če je vsebina oglasa v nasprotju z veljavnim Zakonom o medijih in Zakonom o avdiovizualnih medijskih storitvah, Zakonom o varstvu potrošnikov in drugimi zakoni oziroma podzakonskimi akti, ki urejajo področje trženja in oglaševanja.

RTV Slovenija ne prevzema nikakršne odgovornosti za vsebino oglasov ter resničnost trditev v njih. Odgovornost za to v celoti prevzema naročnik.

Za morebitne zahtevke, ki bi jih tretje osebe v zvezi z oglasi in njihovim prikazovanjem vložile zoper RTV Slovenija na podlagi zakona o medijih, zakona o avdiovizualnih medijskih storitvah, predpisov s področja varstva konkurence, varovanja avtorskih in sorodnih pravic, odgovornost prevzame oglaševalec.

Oglaševalec ob naročilu oglaševanja hkrati zagotavlja, da ima sklenjene ustrezne licenčne in druge pogodbe z imetniki avtorskih in sorodnih pravic in da ima zagotovljeno pravico uporabe avtorsko zaščitenih del v svojih oglasih, ki vključuje tudi pravico do uporabe za namene priobčitve javnosti na televizijskih in drugih programskih vsebinah RTV SLO. Če oglaševalec in naročnik nista ista pravna oseba, sta za obveznosti navedene v tem in členu solidarno odgovorna.

RTV Slovenija pred predvajanjem oglase vsebinsko pregleda, posebna strokovna tehnična skupina pa preveri tehnične parametre, ki so objavljeni na spletni strani <http://www.rtvslo.si/oglasevanje>.

Digitalni zapisi oglasnih vsebin za RA Slovenija morajo biti v sledečem formatu:

* BWF 24 bit/48 kHz ali BWF 16 bit/48 kHz, avdio nivo -9 dBFS QPPM ali -23 LUFS EBU R128.
* Zapis mora vsebovati vsaj pol sekunde tišine pred pričetkom in po koncu oglasnega sporočila.

RTV Slovenija dovoljuje, da je na oglasih podpisan producent oglasa.

Naročnik je dolžan oglas dostaviti:

|  |  |
| --- | --- |
| * za predvajanje na televiziji ………………. | tri (3) delovne dni pred prvim predvajanjem |
| * za predvajanje na spletnih straneh …. | najmanj tri (3) delovne dni pred prvim predvajanjem |
| * za predvajanje na radiu ……………………. | najmanj tri (3) delovne dni pred prvim predvajanjem na radiu |

V nasprotnem primeru RTV Slovenija v celoti zaračunava izpadle objave po trenutno veljavnem ceniku.

Vse oglase je naročnik dolžan opremiti z deklaracijo, na kateri morajo biti navedeni:

a.) naziv in naslov podjetja/agencije, ki je oglas izdelala,

b.) ime oglasa,

c.) natančna dolžina oglasa in

d.) kodami IN/OUT

e.) podatki o imetnikih avtorskih in sorodnih pravic

RTV Slovenija si pridržuje pravico, da naročene oglase prenese na ustrezen nosilec. RTV Slovenija v oglase ne posega, jih ne krajša ali kakorkoli obdeluje.

RTV Slovenija bo oglase iz svojega arhiva posredovala le po nalogu naročnika.

**V. VAROVANJE POSLOVNIH SKRIVNOSTI**

RTV Slovenija in naročnik se obvežeta, da bosta medsebojno varovala poslovne skrivnosti RTV Slovenija oziroma naročnikove in oglaševalčeve poslovne skrivnosti, ki bodo morebiti predmet naročila. Varovanje poslovnih skrivnosti se nanaša na vse osebe, ki prihajajo v stik ali se seznanijo s takšno informacijo. Posredovanje informacij, ki vsebujejo poslovno skrivnost, je dovoljeno le tistim osebam pri RTV Slovenija oziroma naročniku, ki so zadolžene za izvedbo naročila in pogodbenih obveznosti.

Poslovna skrivnost zajema nerazkrito strokovno znanje, izkušnje in poslovne informacije, ki izpolnjuje zahteve po Zakonu, ki ureja poslovno skrivnost.

Naročnik mora posamezno informacijo, ki se nanaša nanj ali na oglaševalca, predhodno določiti oziroma označiti kot poslovno skrivnost v pisni obliki in o tem seznaniti RTV Slovenija. Za poslovno skrivnost se ne morejo določiti informacije, ki so po zakonu javne, ali informacije o kršitvi zakona ali dobrih poslovnih običajev.

**VI. CENA OGLAŠEVANJA IN CENIKI**

Glede na ustvarjeni neto promet v preteklem koledarskem letu in napovedi za tekoče leto RTV Slovenija naročnikom s podpisanimi pogodbami o oglaševanju priznava popuste v skladu s temi prodajnimi pogoji, določili pogodbe in drugimi dogovori v pisni obliki. Izvajalec lahko v primeru neizpolnjevanja dogovorjene obveznosti iz pogodbe ali pa povečanja pogodbeno dogovorjene neto vrednosti, spremeni določbe pogodbe v delu višine popustov oz. cene za oglaševanje.

Generalni direktor ima pravico do potrjevanja posebnih oglaševalskih in sponzorskih ponudb nad 60 % popusta.

RTV Slovenija ne sprejema naročil za neznane oglaševalce in ne pripravlja ponudb za oglaševanje, če oglaševalec ni vnaprej znan. Možna je oddaja t. i. oglasnih teaserjev, kjer oglaševalec ni vnaprej znan javnosti, mora pa biti znan RTV Slovenija.

Razporeditev objav opravijo Služba za trženje TV programov, Služba za trženje radijskih programov , Služba za trženje programov RC Maribor in Služba za trženje programov RC Koper-Capodistria v dogovoru z naročnikom.

A) ZAKUP PO LETNEM CENIKU OGLAŠEVANJA NA TELEVIZIJI IN RADIU

Cena oglaševanja v posameznih oglasnih terminih je določena v letnem ceniku za oglaševanje, rednih mesečnih ter posebnih ponudbah za oglaševanje. Vrednost oglaševanja je praviloma opredeljena v EUR/sekundo, ceniki pa so javno objavljeni. RTV Slovenija si pridružuje pravico do spremembe cen, in sicer lahko z objavo ponudbe za oglaševanje v zadnjem trenutku cene zniža ali zviša.

B) ZAKUP PREK PAKETOV

Zakup oglasnega prostora je možen tudi v obliki različnih paketov, tako za redne termine, kot tudi za oglaševanje v športu. RTV Slovenija pripravi paketno ponudbo za oglaševalca na osnovi želenega termina oglaševanja, obsega oglaševanja in razpoložljivega proračuna posamezne akcije.

C) ZAKUP GRP-JEV NA TELEVIZIJI SLOVENIJA

V primeru velikega poslovnega interesa je zakup oglasnega prostora možen tudi v obliki zakupa GRP-jev. Cena za GRP 30 sekundnega oglasa je predmet pogodbe med oglaševalcem, agencijo oz. združenjem (v kolikor gre za zakup preko agencije in združenja). RTV Slovenija si pridružuje pravico, da določi zgornjo mejo oz. letni neto znesek zakupa, pri katerem omogoča zakup GRP-jev in lestvico, ki opredeljuje ceno rating točke na posamezni ciljni skupini pri določenem letnem neto znesku za zakup oglaševanja.

Pri analizah dostave naročenih GRP-jev na podlagi oglasov, ki so krajši ali daljši od 30 sekund, se eq GRP-ji preračunavajo glede na indeks dolžine.

Indeksi dolžin oglasov pri zakupu GRP-jev:

|  |  |
| --- | --- |
| Dolžina oglasa v sekundah | Indeks |
| 5 | 30 % |
| 6-10 | 40 % |
| 11-15 | 60 % |
| 16-20 | 80 % |
| 21-25 | 90 % |
| 26-30 | 100 % |
| 30 in več | proporcionalno |

Osnova za pregled dostave GRP-jev so podatki iz programa Arianna, podjetja AGB Nielsen, medijske raziskave, d.o.o. TV Slovenija bo upoštevala gledanost (z vključenimi gosti) v živo ter gledanost s časovnim zamikom.

TV Slovenija izstavi račun na podlagi naročenih eq GRP-jev. V primeru padca gledanosti in posledično slabše realizacije, TV Slovenija v dogovoru z naročnikom izstavi račun v višini dejansko realiziranih eq GRP-jev ali nedostavljene eq GRP-je dostavi v naslednjih mesecih. Dostava naročenih eq GRP-jev se uravnava na letni ravni.

Zakup na osnovi gledanosti ni možen v primeru programsko-poslovnega sodelovanja med naročnikom in RTV Slovenija.

D) SPONZORSTVA IN PROMOCIJSKO UMEŠČANJE IZDELKOV

RTV Slovenija omogoča tudi pokroviteljstvo RTV dogodkov/prireditev/projektov, sponzorstvo oddaje in promocijsko umeščanje v oddaje, za kar se pripravi ponudba prilagojena potrebam naročnika, upoštevajoč Zakon o avdiovizualnih medijskih storitvah in Splošni akt o promocijskem umeščanju izdelkov in sponzoriranju.

**VII. POPUSTI IN LESTVICE POPUSTOV**

Popusti se za naročila po bruto cenah obračunavajo na podlagi veljavnih lestvic popustov. Osnova za odobritev popusta je ustvarjeni letni promet, ki je določen kot neto vrednost letnega oglaševanja, sponzorstev in promocijskega umeščanja posameznega naročnika v programih RTV Slovenija. Neto vrednost oglaševanja je tista vrednost, ki jo dobimo po odbitku vseh popustov od vrednosti po ceniku (bruto vrednosti). Davek na dodano vrednost se pri tem ne upošteva.

Pri izračunu neto vrednosti letnega oglaševanja se upošteva le plačana realizacija naročil v času veljavnosti pogodbe. V tej vrednosti so vključena vsa realizirana naročila za oglaševanje, sponzoriranje in promocijsko umeščanje.

Popusti se v tekočem letu prilagajajo doseženemu prometu tako, da se naročnikom s sklenjenimi pogodbami, ki presežejo določen obseg oglaševanja, na prvi naslednji fakturi odobri višji popust skladno z veljavno lestvico popustov. Lestvice popustov so sestavni del prodajnih pogojev za oglaševanje v programih RTV Slovenija.

Sistem sestavljajo naslednji sklopi popustov:

1. Popusti za oglaševanje preko agencij

Sestavljajo jih: agencijski popust in količinski popusti za naročila preko agencij.

A. Agencijski popust je za agencije enoten (ne glede na neto zavezo) in znaša 18 %. Agencijski popust se priznava pri zakupu oglasov po sekundah, kjer se obračunavajo popusti in se ne obračunava pri zakupu GRP-jev in paketov za oglaševanje.

B. Količinski popust za naročila preko agencij je dodatni popust, ki se določi posameznemu oglaševalcu na osnovi njegovega neto prometa v preteklem letu in napovedi za tekoče leto. Agencijski popust in količinski popust za naročnike preko agencij se ne seštevata. Najprej se obračuna agencijski popust, na znižano osnovo pa količinski popust in drugi posebni popusti. Seštevek količinskih in drugih posebnih popustov ne sme presegati 60 %.

2. Popusti za neposredne naročnike

Oglaševalci, ki oglašujejo neposredno brez posredovanja agencij, so na podlagi neto prometa v preteklem letu in napovedi za tekoče leto upravičeni do količinskega popusta za neposredne naročnike.

**VIII. POPUSTI IN LESTVICE POPUSTOV NA TELEVIZIJI SLOVENIJA**

|  |  |
| --- | --- |
| DODATNI KOLIČINSKI POPUSTI ZA NAROČNIKE PREKO AGENCIJ (bruto zneski) | |
| do 4.000 EUR | 3 % |
| 4.001 do 12.500 EUR | 7 % |
| 12.501 do 25.000 EUR | 8 % |
| 25.001 do 40.000 EUR | 10 % |
| 40.001 do 55.500 EUR | 11 % |
| 55.501 do 85.000 EUR | 13 % |
| 85.001 do 125.000 EUR | 15 % |
| 125.001 do 175.000 EUR | 17 % |
| 175.001 do 250.000 EUR | 19 % |
| 250.001 do 350.000 EUR | 22 % |
| 350.001 do 450.000 EUR | 25 % |
| 450.001 do 550.000 EUR | 28 % |
| 550.001 do 650.000 EUR | 31 % |
| 650.001 do 800.000 EUR | 35 % |
| 800.001 do 1.000.000 EUR | 40 % |
| nad 1.000.001 EUR | 42 % |

|  |  |
| --- | --- |
| KOLIČINSKI POPUSTI ZA DIREKTNE NAROČNIKE  (bruto zneski) | |
| do 4.000 EUR | 13 % |
| 4.001 do 12.500 EUR | 17 % |
| 12.501 do 25.000 EUR | 18 % |
| 25.001 do 40.000 EUR | 20 % |
| 40.001 do 55.500 EUR | 21 % |
| 55.501 do 85.000 EUR | 23 % |
| 85.001 do 125.000 EUR | 25 % |
| 125.001 do 175.000 EUR | 27 % |
| 175.001 do 250.000 EUR | 29 % |
| 250.001 do 350.000 EUR | 32 % |
| 350.001 do 450.000 EUR | 35 % |
| 450.001 do 550.000 EUR | 38 % |
| 550.001 do 650.000 EUR | 41 % |
| 650.001 do 800.000 EUR | 45 % |
| 800.001 do 1.000.000 EUR | 50 % |
| nad 1.000.001 EUR | 52 % |

**IX. POPUSTI IN LESTVICE POPUSTOV NA RADIU SLOVENIJA**

Popusti se obračunavajo na podlagi veljavnih lestvic popustov. Osnova za odobritev popusta je ustvarjeni letni promet, ki je določen kot bruto vrednost letnega oglaševanja, sponzorstev in promocijskega umeščanja posameznega naročnika v programih Radia Slovenija, program Prvi in Val 202. Bruto vrednost oglaševanja je vrednost oglasnega prostora po objavljenem aktualnem ceniku. Davek na dodano vrednost se pri tem ne upošteva.

Pri izračunu bruto vrednosti letnega oglaševanja se upošteva le plačana realizacija naročil v času veljavnosti pogodbe. V tej vrednosti so vključena vsa realizirana naročila za oglaševanje, sponzoriranje in promocijsko umeščanje.

Popusti se v tekočem letu prilagajajo doseženemu prometu tako, da se naročnikom s sklenjenimi pogodbami, ki presežejo določen obseg oglaševanja, na prvi naslednji fakturi odobri višji popust skladno z veljavno lestvico popustov.

|  |  |
| --- | --- |
| DODATNI KOLIČINSKI POPUSTI ZA NAROČNIKE PREKO AGENCIJ (BRUTO ZNESKI) | |
| do 3.000 EUR | 3 % |
| 3.001 do 5.000 EUR | 5 % |
| 5.001 do 8.000 EUR | 8 % |
| 8.001 do 12.000 EUR | 11 % |
| 12.001 do 16.000 EUR | 14 % |
| 16.001 do 20.000 EUR | 17 % |
| 20.001 do 25.000 EUR | 20 % |
| 25.001 do 30.000 EUR | 23 % |
| 30.001 do 40.000 EUR | 26 % |
| 40.001 do 50.000 EUR | 29 % |
| 50.001 do 60.000 EUR | 32 % |
| 60.001 do 70.000 EUR | 34 % |
| 70.001 do 80.000 EUR | 36 % |
| 80.001 do 90.000 EUR | 38 % |
| 90.001 do 100.000 EUR | 40 % |
| 100.001 do 125.000 EUR | 42 % |
| 125.001 do 150.000 EUR | 44 % |
| 150.001 do 200.000 EUR | 46 % |
| 200.001 do 225.000 EUR | 48 % |
| 225.001 do 250.000 EUR | 50 % |
| Nad 250.001 EUR | 52 % |

|  |  |
| --- | --- |
| KOLIČINSKI POPUSTI ZA DIREKTNE NAROČNIKE  (BRUTO ZNESKI) | |
| do 3.000 EUR | 11 % |
| 3.001 do 5.000 EUR | 14 % |
| 5.001 do 8.000 EUR | 17 % |
| 8.001 do 12.000 EUR | 20 % |
| 12.001 do 16.000 EUR | 23 % |
| 16.001 do 20.000 EUR | 26 % |
| 20.001 do 25.000 EUR | 29 % |
| 25.001 do 30.000 EUR | 32 % |
| 30.001 do 40.000 EUR | 34 % |
| 40.001 do 50.000 EUR | 36 % |
| 50.001 do 75.000 EUR | 38 % |
| 75.001 do 100.000 EUR | 40 % |
| 100.001 do 125.000 EUR | 42 % |
| 125.001 do 150.000 EUR | 44 % |
| 150.001 do 200.000 EUR | 46 % |
| 200.001 do 225.000 EUR | 48 % |
| 225.001 do 250.000 EUR | 50 % |
| Nad 250.001 EUR | 52 % |

Če se naročnik ne zaveže za letni budget, naroča pa več naročil v enem letu, se mu naročila v obdobju enega leta seštevajo in ob vsakem novem naročilu se mu sešteje neto vrednost naročila in določi temu ustrezen % količinskega popusta.

**X. POPUSTI IN LESTVICE POPUSTOV NA MMC**

Popusti se obračunavajo na podlagi veljavnih lestvic popustov. Osnova za odobritev količinskega popusta je ustvarjeni letni promet, ki je določen kot neto vrednost letnega oglaševanja v spletnih medijih RTV Slovenija. Neto vrednost oglaševanja je tista vrednost, ki jo dobimo po odbitku vseh popustov od vrednosti po ceniku (bruto vrednosti). Davek na dodano vrednost se pri tem ne upošteva.

Količinski popusti se v tekočem letu prilagajajo doseženemu prometu tako, da se naročnikom s sklenjenimi pogodbami, ki presežejo določen obseg oglaševanja, na prvi naslednji fakturi odobri višji popust skladno z veljavno lestvico popustov.

Pri zakupu oglaševalskih paketov se agencijski in količinski popusti ne obračunavajo.

Sistem sestavljajo naslednji sklopi popustov:

**1. Popusti za oglaševanje preko agencij.** Sestavljajo jih: agencijski popust in količinski popusti za naročila preko agencij.

A. Agencijski popust je za agencije enoten (ne glede na neto zavezo) in znaša 18 %. Agencijski popust se ne obračunava pri zakupu oglaševalskih paketov.

B. Količinski popust za naročila preko agencij je dodatni popust, ki se določi posameznemu oglaševalcu na osnovi njegovega neto prometa v preteklem letu in napovedi za tekoče leto. Agencijski popust in količinski popust za naročnike preko agencij se ne seštevata. Najprej se obračuna agencijski popust, na znižano osnovo pa količinski popust in drugi posebni popusti. Seštevek količinskih in drugih posebnih popustov ne sme presegati 60 %.

**2. Popusti za neposredne naročnike.** Oglaševalci, ki oglašujejo neposredno brez posredovanja agencij, so na podlagi neto prometa v preteklem letu in napovedi za tekoče leto upravičeni do količinskega popusta za neposredne naročnike.

**LESTVICE POPUSTOV NA MMC-JU**

|  |  |
| --- | --- |
| DODATNI KOLIČINSKI POPUSTI ZA NAROČNIKE PREKO AGENCIJ (bruto zneski) | |
| 15.001 €- 25.000 € | 5% |
| 25.001 € - 50.000 € | 10% |
| 50.001 € - 100.000 € | 12% |
| 100.001 € - 150.000 € | 14% |
| 150.001 € - 200.000 € | 16% |
| 200.001 € - 300.000 € | 18% |
| nad 300.001 € | 20% |

|  |  |
| --- | --- |
| KOLIČINSKI POPUSTI ZA DIREKTNE NAROČNIKE (bruto zneski) | |
| do 5.000 € | 6 % |
| 5.001 € - 10.000 € | 10 % |
| 10.001 € - 20.000 € | 14 % |
| 20.001 € - 35.000 € | 18 % |
| 35.001 € - 50.001 € | 22 % |
| 50.001 € – 75.000 € | 26 % |
| 75.001 € - 100.000 € | 30 % |
| nad 100.001 € | 34 % |

**XI. POPUSTI ZA OGLAŠEVANJE V REGIONALNEM RTV CENTRU KOPER – CAPODISTRIA**

Za oglaševanje na programih regionalnega RTV centra Koper-Capodistria se upoštevajo naslednje lestvice popustov.

|  |  |
| --- | --- |
| KOLIČINSKI POPUST ZA NAROČNIKE PREKO AGENCIJ (bruto zneski) | |
| Od 2.000,00 EUR do 3.000,00 EUR | 5 % |
| Od 3.001,00 EUR do 5.000,00 EUR | 7 % |
| Od 5.001,00 EUR do 8.000,00 EUR | 9 % |
| Od 8.001,00 EUR do 12.000,00 EUR | 12 % |
| Od 12.001 do 16.000 EUR | 15 % |
| Od 16.001 do 20.000 EUR | 20 % |
| Od 20.001 do 25.000 EUR | 25 % |
| Od 25.001 do 30.000 EUR | 30 % |
| Od 30.001 do 40.000 EUR | 35 % |
| Nad 40.000,00 EUR | 42 % |

|  |  |
| --- | --- |
| KOLIČINSKI POPUSTI (bruto zneski) ZA DIREKTNE NAROČNIKE OB SKLENITVI POGODBE | |
| Od 2.000 do 3.000 EUR | 18 % |
| Od 3.001 do 4.000 EUR | 20 % |
| Od 4.001 do 5.000 EUR | 22 % |
| Od 5.001 do 6.000 EUR | 24 % |
| Od 6.001 do 8.000 EUR | 27 % |
| Od 8.001 do 12.000 EUR | 30 % |
| Od 12.001 do 16.000 EUR | 32 % |
| Od 16.001 do 20.000 EUR | 37 % |
| Od 20.001 do 25.000 EUR | 42 % |
| Nad 25.000 EUR | 47 % |

|  |  |
| --- | --- |
| POPUSTI ZA ENKRATNA NAROČILA BREZ ZAVEZE ZA DIREKTNE NAROČNIKE (bruto znesek/naročilo) | |
| Od 100,00 EUR do 300,00 EUR | 5 % |
| Od 301,00 EUR do 500,00 EUR | 8 % |
| Od 501,00 EUR do 700,00 EUR | 10 % |
| Od 701,00 EUR do 900,00 EUR | 13 % |
| Nad 901,00 EUR | 16 % |

Za manjše samostojne agencije se odobri 18% popust brez zaveze, ob enkratnem naročilu.

**XII. POPUSTI ZA OGLAŠEVANJE V REGIONALNEM RTV MARIBOR**

Za oglaševanje na regionalnem RTV centru Maribor se upošteva posebna lestvica popustov.

|  |  |
| --- | --- |
| KOLIČINSKI POPUST ZA NAROČNIKE PREKO AGENCIJ (bruto zneski) | |
| do 3.000 EUR | 8 % |
| 3.001 do 5.000 EUR | 10 % |
| 5.001 do 8.000 EUR | 15 % |
| 8.001 do 12.000 EUR | 20 % |
| 12.001 do 16.000 EUR | 25 % |
| 16.001 do 20.000 EUR | 30 % |
| 20.001 do 25.000 EUR | 35 % |
| 25.001 do 30.000 EUR | 40 % |
| Nad 30.001 EUR | 45 % |

|  |  |
| --- | --- |
| KOLIČINSKI POPUSTI ZA DIREKTNE NAROČNIKE (bruto zneski) | |
| do 2.000 EUR | 15 % |
| 2.001 do 4.000 EUR | 17 % |
| 4.001 do 6.000 EUR | 19 % |
| 6.001 do 9.000 EUR | 21 % |
| 9.001 do 12.000 EUR | 23 % |
| 12.001 do 16.000 EUR | 25 % |
| 16.001 do 20.000 EUR | 30 % |
| 20.001 do 25.000 EUR | 35 % |
| Nad 25.001 EUR | 40 % |

V regionalnem RTV Centru Maribor se odobri poseben 20 % popust ob enkratnem bruto naročilu brez zaveze za male lokalne agencije, ki nimajo veljavne pogodbe z RTV SLO.

**XIII. DRUGI POSEBNI POPUSTI**

Poleg popustov, predstavljenih v točki VII.-XII., omogoča RTV Slovenija pravnim in fizičnim osebam, ki bistveno prispevajo k realizaciji posameznih programskih projektov, tudi druge posebne popuste. Takšne popuste se praviloma odobri v primeru, ko gre za programsko-poslovno sodelovanje, oziroma za izpolnjevanje z zakonom in drugimi dokumenti določenega poslanstva, v višini do največ 40 % posebnega popusta. V primeru programsko-poslovnega sodelovanja se oglase predvaja v prostih oglasnih blokih.

Do posebnega največ 60 % popusta so upravičene tudi kulturno umetniške ustanove, muzeji, knjižnice, gledališča, kulturna društva, državni organi in državne ustanove, športne organizacije in druge podobne organizacije.

O oglaševanju s posebnimi popusti, dogovorih in višini popustov odloča generalni direktor RTV Slovenija. V primeru odstopanj od prodajnih pogojev generalni direktor pred spremembo pridobi soglasje nadzornega sveta.

**XIV. DODATNI POPUST ZA GARANCIJO VOLUMNA**

Dodatni popust za garancijo volumna je nadomestilo agencijam oz. združenjem (pool-om) za delo in funkcijo, ki jo opravljajo na trgu (poenostavitev naročanja, poenostavitev in prevzem tveganj plačil). Ta popust je predmet letne pogodbe med agencijo oz. posameznim združenjem in RTV Slovenija.

Lestvico in pogoje za izračun dodatnega popusta za garancijo volumna oglaševanja sprejme Nadzorni svet RTV Slovenija. RTV Slovenija si pridržuje pravico, da določi zgornjo mejo takšnega dodatnega popusta, ki pa mora biti predhodno potrjena s strani Nadzornega sveta RTV Slovenija.

Do popusta za garancijo volumna oglaševanja je upravičena vsaka agencija oz. združenje, ki sklene letno pogodbo z RTV Slovenija.

Dodatni popust za garancijo volumna oglaševanja se bo obračunaval od neto plačanega prometa oglaševanja. Za neto vrednost se šteje vrednost, ki jo dobimo po odbitku vseh obračunanih popustov, razen popusta za garancijo volumna.

**XV. BREZPLAČNO OGLAŠEVANJE**

RTV Slovenija omogoča brezplačno predvajanje oglasov nacionalnim oziroma mednarodnim akcijam humanitarne narave in akcijam širšega družbenega pomena, ki jih organizirajo nacionalne ali mednarodne organizacije. RTV Slovenija prav tako omogoča brezplačno predvajanje oglasov za oglaševalske akcije širšega družbenega pomena, s področja javnega zdravja, oglaševanje humanitarnih ter nekomercialnih športnih, kulturnih in znanstveno-izobraževalnih prireditev in drugih humanitarnih in invalidskih organizacij.

Brezplačno predvajanje oglasov je količinsko omejeno, in sicer na največ 5 oglasnih sporočil na posameznem mediju TV Slovenija, na največ 5 oglasnih sporočil na posameznem mediju Radia Slovenija (oz. 40.000 prikazov na internetu) za posamezno akcijo mesečno.

O brezplačnih predvajanjih odloča generalni direktor RTV na podlagi pisnih prošenj.

**XVI. POGODBA**

Ti prodajni pogoji veljajo za oglaševanje v programih RTV Slovenija. V skladu z določili prodajnih pogojev veljajo nekatera določila izključno za naročnike, ki z RTV Slovenija sklenejo letno pogodbo o oglaševanju. Takšno pogodbo lahko RTV Slovenija sklene z neposrednimi oglaševalci, agencijami ali združenji agencij.

Sestavni del pogodbe je priloga, v kateri so opredeljeni prodajni pogoji za oglaševalca za koledarsko leto, ali za obdobje 12 mesecev in njegov letni neto promet v programih RTV Slovenija. V primeru, ko je letna pogodba o oglaševanju sklenjena z agencijo ali združenjem, veljajo pogoji za posameznega oglaševalca izključno v primeru, da je priloga sklenjena za vsakega oglaševalca posebej. Priloga, podpisana s strani agencije, oglaševalca in RTV Slovenija ter parafirana s strani združenja, je pravni temelj za odobritev količinskega popusta.

**XVII. PLAČILO STORITEV**

RTV Slovenija izstavi račun za naročeno in potrjeno oglaševanje najkasneje do 8. dne v naslednjem koledarskem mesecu po končani oglaševalski akciji. V primeru naročila, ki se nanaša na daljše časovno obdobje, npr. na dva meseca, se izstavita dva računa, in sicer prvi po zadnji objavi v prvem mesecu in drugi račun po zadnji objavi v prihodnjem mesecu.

Za zamude pri plačilih za opravljene storitve RTV Slovenija obračunava zakonite zamudne obresti. Dolžniki so jih dolžni poravnati v zakonitem roku. RTV Slovenija si pridržuje pravico, da neplačnikom do poravnave vseh obveznosti ne zagotovi novih storitev.

Rok plačila za oglaševalce, ki nimajo sklenjene pogodbe o oglaševanju, je30 dni od datuma izstavitve računa. Roki plačila in drugi plačilni pogoji za naročnike s sklenjenimi pogodbami so določeni s pogodbo. RTV Slovenija si pridržuje pravico, da od naročnikov, ki nimajo sklenjene pogodbe o oglaševanju, zahteva plačilo po predračunu.

**XVIII. ZAVAROVANJE PLAČILA**

RTV Slovenija lahko glede na oceno tveganja posameznega naročila oziroma pravnega posla s pogodbo določi zavarovanje plačila v obliki enega od sredstev finančnih zavarovanj.

Ne glede na pogodbene določbe o zavarovanju plačila si RTV Slovenija pred objavo oglasnega sporočila pridržuje pravico zahtevati zavarovanje plačila, kadar pri naročniku pride do poslabšanja bonitete, plačilne discipline ali likvidnostnih težav.

**XIX. REKLAMACIJE**

RTV Slovenija sprejema reklamacije največ 8 dni po predvajanju oglasa, na katerega se reklamacija nanaša. RTV Slovenija reklamacij po preteku predvidenega roka ni dolžna upoštevati.

Naročnik lahko zavrne izdani račun najpozneje v 8 dneh po izstavitvi računa, in sicer v pisni obliki s podrobno navedbo razlogov. Originalni račun je potrebno vrniti. RTV Slovenija ni dolžna upoštevati zavrnitve računa po izteku predvidenega roka.

**XX. DRUGE STORITVE**

Druge marketinške storitve obsegajo predvsem izdelavo radijskih in televizijskih oglasov. Naročanje teh storitev, ceniki in drugi pogoji so opredeljeni posebej in predstavljajo sestavni del teh prodajnih pogojev in so objavljeni na <http://www.rtvslo.si/oglasevanje>.

Naročanje teh storitev, ceniki in drugi pogoji so opredeljeni posebej.

**XXI. PREHODNE IN KONČNE DOLOČBE**

Ti prodajni pogoji začnejo veljati s 1. 1. 2023 in veljajo do preklica oziroma do spremembe ali sprejetja novih prodajnih pogojev, ki so javno objavljeni. Za javno objavo šteje objava na internetnih straneh [www.rtvslo.si](http://www.rtvslo.si/) ali druga vrsta javne objave. Z dnem uveljavitve teh prodajnih pogojev prenehajo veljati vsi dosedanji poslovni in prodajni pogoji za oglaševanje na RTV Slovenija.